**BIRKERØD FRIMÆRKEKLUB**

**GENERALFORSAMLING FOR ÅRET 2016 AFHOLDT DEN 20. MARTS 2017.**

Referat skrevet af Finn Strøiman.

17 medlemmer deltog i generalforsamlingen, herunder fra bestyrelsen: Formand Finn Parbst, kasserer Niels Kristian Hansen, Aase Bonnesen, Finn Strøiman og Henrik Johnsen.

Formanden bød velkommen.

Niels Erik Thunbo valgtes som dirigent.

Dagsorden ifølge lovene var:

* 1. Dirigenten konstaterer om generalforsamlingen er lovlig.
	2. Formanden aflægger beretning
	3. Kassereren forelægger det reviderede regnskab
	4. Fastsættelse af kontingent for 2018.
	5. Forslag.
	6. Valg.
	7. Eventuelt

**Ad 1**. Dirigenten konstaterede, at generalforsamlingen var varslet i henhold til vedtægterne, idet indkaldelsen var blevet udsendt til medlemmerne via folderen ”Kalenderen for 1. halvår 2017” af december 2016. Generalforsamlingen blev også afholdt inden udgangen af marts måned. Dirigenten kunne derfor konstatere, at forsamlingen var lovligt varslet og beslutningsdygtig.

**Ad 2**. Formanden aflagde beretning. Herunder konstateredes, at medlemstallet i årets løb netto var reduceret med 2 og ved årsskiftet var på 67 medlemmer. I begyndelsen af 2017 er der kommet 1 indmeldelse.

Årets 7 foredrag blev omtalt.

Ved storauktionen 2016 var omsætningen på 6.295 kr. og omsætningen ved årets 3 skrammelauktioner var på 9.977 kr. – en samlet omsætning på 16.602 kr., hvoraf ca. ¼ var købt af udefra kommende samlere – alt i alt meget tilfredsstillende. Forarbejdet til storauktionerne har dog været for stort i forhold til omsætningen, så fra 2017 holdes ikke mere storauktion men ”kun årstidsauktioner”, hvor der også kan indleveres et begrænset antal lots på selve auktionsdagen.

Antal deltagere ved møderne er desværre faldet lidt, selvom der heldigvis stadig er en del bytteaktivitet. Det skyldes nok, at bytningen ikke har været i samme systematiske rammer som sidste år, hvilket nok bør genoptages.

Dubletcirkulationen er i god gang med Hillerød Philatelist Klub som entreprenør. Det var formandens indtryk, at deltagerne er glade for denne aktivitet. Eneste anke er, at der er for mange hæfter pr. sending; efter sigende ændres det i næste sæson. Nye deltagere i cirkulationen er velkomne.

Salget af kataloger i starten af sæsonen er OK, mens salget af indstiksbøger, dublethæfter og pergamynkuverter ikke er overvældende. Til gengæld sælges en del hængsler, hvilket opfattes som et positivt tegn på, at medlemmerne prøver at sætte deres samlinger op på ”rigtige” albumblade.

Vor mest synlige DFF-aktivitet i 2016 var vel deltagelse i Frimærkets Dag på Birkerød Bibliotek – dels for at reklamere for klubben og ikke mindst for TAK16, som var klubbens største projekt i årets løb. På Frimærkets dag havde vi forskellige aktiviteter – bl.a. salg af frimærker, hvilket gav provision, så klubben kunne tjene lidt penge på dagen.

DFF har fået en aftale med PostNord om salg af postvæsenets produkter fra både Danmark og Sverige – herunder produkter, som ikke længere er til salg hos PostNord. De kan findes på internetsiden [www.newstamps.dk](http://www.newstamps.dk)

I Fællesklubberne blev årets generalforsamling holdt d. 6. november i forbindelse med TAK16, mens byttedagen var flyttet til Hillerød i starten af oktober a.h.t. de frimærkehandlere, som havde stand på TAK16. Generalforsamling og byttedag flyttes i 2017 tilbage til Sjælsøskolen den 3. søndag i november.

Ved byttemødet i Frederikssund d. 5. februar 2017 deltog vi med et hold bestående af Henrik Johnsen, Peter Salbo og Ole Willumsen i den årlige spørgekonkurrence (hvor Finn Parbst sammen med Leo Due havde lavet spørgsmålene). Vi blev nummer 5 ud af 6 deltagende hold.

Hillerød Filatelistklub har påtaget sig at samle mødeprogrammerne for alle medlemsklubber. Dette er et tiltag for at opnå et tættere samarbejde mellem klubberne i Nordsjælland og Skåne. Programmet er også tilgængeligt via [www.birkefrim.dk](http://www.birkefrim.dk)

Samarbejdet i de 4 Esser med udsendelse af den fælles reklamefolder med alle klubbers program sammen med specielt de nu mere formelle indbydelser til at deltage på en konkret mødeaften i de øvrige klubber blev nævnt. Vi har haft glæde af besøgende fra de andre klubber; men vi har vist ikke selv deltaget særlig aktivt i de andre klubbers fællesaftener.

Den københavnske Filatelistdag blev i 2016 arrangeret af Birkerød Frimærkeklub, og vi havde et succesfuldt arrangement på Sjælsøskolen. I 2017 stod Gentofte for arrangementet, som havde 100 – 150 besøgende.

I 2016 prøvede en del medlemmer for første gang at udstille deres samlinger i forbindelse med TAK16 – både til bedømmelse i klubudstillingen og i udstillingens PR-afsnit. Nogle havde prøvet det før og udstillede på den nationale udstilling. Der blev vist nogle rigtig flotte samlinger og opnået pæne resultater for de bedømte samlinger. Stort tillykke med resultaterne til alle.

Her er så en liste over de medlemmer af Birkerød Frimærkeklub, som viste samlinger på TAK16:

|  |  |  |  |
| --- | --- | --- | --- |
| **Udst.** | **Fornavn** | **Efternavn** | **Titel** |
| National | Birkerød Frimærkeklub |   | TAK16 Udstillingskatalog |
| National | Niels Erik Thunbo | Pedersen | Samsøs Posthistorie |
| National | Niels J. | Jensen | Thule |
| Klub | Niels J. | Jensen | Østgrønland |
| Klub | Arne Sv. | Toklum | Perfins on Bosnian Stamps 1879 - 1918 |
| Klub | Niels Kristian | Hansen | 27 øres provisorierne 1918 |
| Klub | Ole Løfgreen | Jacobsen | 4 øre tofarvet 1875-95. Alle 75 fintakkede tryk |
| Klub | Ole Løfgreen | Jacobsen | 8 øre tofarvet 1875-95. Alle 79 fintakkede tryk |
| Klub | Ole | Willumsen | Østrig i en anderledes opsætning |
| Klub | Finn | Strøiman | Mestergravøren Czeslaw Slania 1921 - 2005 |
| National | Ib Krarup | Rasmussen | Postal rates for parcels (colis postaux) from Denmark to foreign destinations - extract 1914-1945 |
| National | Ib Krarup | Rasmussen | Pakkeposttakster fra Danmark til udlandet1991-1996 |
| Klub | Ib Krarup | Rasmussen | Postpakketakster fra Danmark til udlandet 1945-1991 |
| Klub | Ib Krarup | Rasmussen | Det postale behov for fremstilling af 27 øres frimærke i perioden 1918-1921 |

Med følgende præmier:

|  |  |  |  |  |  |  |
| --- | --- | --- | --- | --- | --- | --- |
| **Udst.** | **Fornavn** | **Efternavn** | **Klasse** | **Point** | **Bedømmelse** | **Ærespræmie** |
| National | Birkerød Frimærkeklub |   | Litteratur | 75 | Vermeil | Ærespræmie |
| National | Niels Erik Thunbo | Pedersen | Posthistorie | 83 | Stor Vermeil |   |
| National | Niels J. | Jensen | Posthistorie | 75 | Vermeil |   |
| Klub | Niels J. | Jensen | Posthistorie | 73 | Vermeil |   |
| Klub | Arne Sv. | Toklum | Traditionel | 78 | Stor Vermeil | Ærespræmie |
| Klub | Niels Kristian | Hansen | Traditionel | 73 | Vermeil |   |
| Klub | Ole Løfgreen | Jacobsen | Traditionel | 73 | Vermeil |   |
| Klub | Ole Løfgreen | Jacobsen | Traditionel | 71 | Vermeil |   |
| Klub | Ole | Willumsen | Traditionel | 55 | SølvBronze |   |
| Klub | Finn | Strøiman | Åben klasse | 75 | Stor Vermeil |   |
| National | Ib Krarup | Rasmussen | Posthistorie | 87 | Guld | Ærespræmie |
| National | Ib Krarup | Rasmussen | Posthistorie | 76 | Vermeil |   |
| Klub | Ib Krarup | Rasmussen | Posthistorie | 83 | Guld |   |
| Klub | Ib Krarup | Rasmussen | Posthistorie | 73 | Vermeil |   |

Vor hjemmeside [www.birkefrim.dk](http://www.birkefrim.dk) er redesignet. Formanden bad medlemmerne besøge siden og melde om eventuelle fejl og fortælle, om der er noget, de måtte savne.

Frimærkeklubber er stadig ikke særlig flinke til at bruge internettet. Vi lægger oplysninger om større arrangementer på ”KULTUNAUT” og ”OPLEV RUDERSDAL”. I år har vi dog ikke brugt KULTUNAUT så meget; men det bliver vi nødsaget til i fremtiden, for det har vist sig, at især Rudersdal Avis nu henter omtale af arrangementer herfra og ikke er så villige til at bruge de pressemeddelelser, vi hidtil har udsendt.

Vi har også brugt DFF-netsalg for at få solgt jubilæumskuverter fra ”Post- og Jernbanejubilæet” i 2014.

Vi har fået oplyst mailadresser fra 83 % af medlemmerne. Dem bruger vi ca. en gang om måneden til at rundsende information. Det er vist et passende niveau.

Ved Kulturnatten d. 9. september deltog vi med åbent hus i indgangsområdet på Birkerød Bibliotek. Vi havde fået en dårlig placering lige under trappen, så der kom ikke så mange forbi. Vi fik dog reklameret for TAK16 og fik talt med en del mennesker, som især ville have vurderet frimærker; men vi fik ingen nye medlemmer. Tak til alle, der hjalp.

For 15. gang holdt vi julemøde med deltagelse af de ægtefæller, som havde lyst til at være med. Der var som sædvanlig dejlig mad med øl og snaps for kun 50 kr., og det var formandens opfattelse, at alle 30 deltagere havde en rigtig god aften. Vi har dog det problem, at lokalet ikke kan rumme flere.

I 2016 havde Poul Erik Werge været medlem i 25 år. Tillykke med jubilæet.

Arbejdet med at holde klubben i gang og skaffe nye medlemmer bliver større år for år pga. konkurrence fra de mange andre fritidstilbud. Hvis medlemmerne har gode ideer til, hvordan vi kan vise flaget bedre end i dag, er de meget velkomne.

For at bidrage til at sikre fremtiden for vor hobby, er samarbejdet med skolefritidsklubberne fortsat i 2016 med besøg på Ny Holte Skole og Vedbæk Skole. Arbejdet varetages af Ole Willumsen og Jan Valeur – ingen af dem var til stede; men en stor tak for deres indsats.

For at skaffe nye medlemmer er det bestyrelsens opfattelse, at der primært må satses på lokale arrangementer. Derfor har vi reklameret ved opslag i de lokale supermarkeder samt i Rudersdal Avis og Frederiksborg Amts Avis. Som tidligere nævnt er aviserne ikke mere så positive for at bringe vore pressemeddelelser, så vi må satse på at bruge kultunaut mere end i det forløbne år.

Formanden omtalte herefter forløbet at TAK16:

Efter 2-3 års forberedelser blev årets Nationale Frimærkeudstilling TAK16 holdt d. 5.-6. november.

Styregruppen med Niels Kristian Hansen, Bent Møller, Finn Strøiman og Finn Parbst havde alle bruget megen tid på planlægningen, og med hjælp fra medlemmer og mange andre frimærkeinteresserede, kunne vi ved udstillingens slutning konstatere, at det havde været en succes på trods af, at FFF havde forsøgt at sabotere arrangementet ved at lægge deres Frimærke- og postkortmesse præcis samme weekend.

Formanden fremhævede herefter en del ”Highlights”:

* Mere end 1.000 besøgende.
* Mange besøgende mellem rammerne.
* Et bredt udsnit af frimærkesamlinger, idet der var samlinger fra de ”professionelle udstillere”, indbudte samlinger og PR-samlinger.
* Der var gratis katalog til alle.
* Lyst og indbydende udstillingslokale og mange mødelokaler til rådighed.
* Stor opbakning fra kommunen, i form af lån af Idrætscentret og tilskud til indretning.
* Godt samarbejde med skoleområdet om en tegnekonkurrence i Rudersdals skoler.
* Stor modeljernbane.
* Velbesøgt tag-selv-bord og Børneland
* Tilfredse handlere og postvæsener.
* Udsolgt tombola.
* Et pænt overskud.

Der var

Til slut takkede formanden de mange medlemmer, som har støttet bestyrelsen i arbejdet ved større arrangementer. Der var også en speciel tak til de hustruer, som har givet en hånd med ved julefrokosten og ved Den københavnske Filatelistdag i februar. Endelig var der tak til kollegerne i bestyrelsen.

Formandens beretning blev derefter sat til debat.

Der var ingen spørgsmål eller bemærkninger. Beretningen blev godkendt.

**Ad 3**. Kassereren oplyste indledningsvis, at han pga. sygdom ikke var blevet endeligt færdig med regnskabet, som derfor ikke kunne forelægges i godkendt form. Kassereren foreslog, at han gennemgik regnskabet på overordnet niveau, og at der blev indkaldt til ekstraordinær generalforsamling om forelæggelse af det reviderede regnskab på året sidste klubmøde. Det var der stemning for.

Kassereren omdelte herefter et oversigtsblad og gav det nogle enkelte kommentarer:

* Regnskabet for ”Klubben” er i balance.
* ”Udstillingsfonden” viste et plus på 1.200kr.
* TAK16 havde et overskud på 35.000 kr.

Forelæggelsen blev taget til efterretning.

Der blev desuden omdelt et oversigtsblad med regnskab for TAK16, som blev gennemgået af formanden.

Der var forslag fra salen om, at indkaldelse til ekstraordinær generalforsamling blev sendt på mail – bilagt det reviderede regnskab – til alle medlemmer, hvor klubben har mailadresse og med PostNord til medlemmer uden mailadresse.

Det blev vedtaget at indkalde til ekstraordinær generalforsamling om regnskabet på sæsonens sidste mødeaften.

Der var ros fra salen til udstillingskomiteen for en flot udstilling.

**Ad 4**. Bestyrelsen foreslår at kontingent til klubben (60 kr. for A-medlemmer / 25 kr. for juniorer) forbliver uændret. Da kontingentbetalingen til DFF stiger med 25 kr. i 2017 og yderligere 25 kr. i 2018, bliver det samlede kontingent for 2018 på 420 kr. for seniorer og 25 kr. for juniorer.

Forslaget til kontingent for 2018 blev vedtaget.

**Ad 5**. Der var ikke indkommet forslag.

**Ad 6**. Der blev foretaget følgende valg til bestyrelsen:

Formand 1 år Finn Parbst ønskede ikke genvalg.

Bestyrelsen foreslog Niels Kristian Hansen (valgt).

Bestyrelsesmedlem 2 år Bestyrelsen foreslog Ole Løfgreen Jacobsen

som nyt medlem (valgt)

Bestyrelsesmedlem 2 år Finn Strøiman (genvalg)

Bestyrelsessuppleant 1 år Henrik Johnsen (genvalg).

Revisor 1 år Erik Thorsen (genvalg)

Revisorsuppleant 1 år Peter Wortmann (genvalg)

Bestyrelsesmedlemmerne Ole Willumsen og Aase Bonnesen var ikke på valg.

**Ad 7**. Eventuelt

Formanden benyttede lejligheden til at takke og overrække flasker til de medlemmer, der i årets løb har haft jubilæum eller har gjort en særlig indsats for klubben. Der var også stor tak til de hustruer, som havde givet en hånd med ved julefrokost og andre arrangementer.

25 års jubilaren Poul Werge var ikke til stede.

Der var i år flasker til Peter Salbo, Søren Lotz, Ole Løfgreen, Erik Thorsen (ikke til stede), Flemming Rasmussen og Marianne Rasmussen, Alice Strøiman, Ib Krarup (ikke til stede) og Jan Valeur (ikke til stede) for særlig hjælp ved klubaftener og arrangementer.

Herefter blev der skænket et glas portvin til alle, hvorefter Finn Parbst uddelte DFF’s sølvnål til Finn Strøiman for hans indsats for klubben ved TAK16, Nordbanens 150 års jubilæum i 2014, klubbens udstilling på hovedbiblioteket og skolernes tegnekonkurrence i forbindelse med Cykel-VM i 2011 samt ved andre større arrangementer.

Nu blev rollerne bytte om, idet Finn Strøiman på vegne af næstformand, kasserer og menige bestyrelsesmedlemmer udnævnte Finn Parbst til æresmedlem for sin mangeårige store indsats som formand for Birkerød Frimærkeklub.

Efter uddeling af disse æresbevisninger var der et par indslag fra bestyrelsen og fra salen:

Niels Kristian spurgte, om der var stemning for at bruge nogle af klubbens midler på hyggelige tiltag som f.eks. at servere smørrebrød ell. andet ved næste års generalforsamling; det var der.

Søren Lotz foreslog, at der blev arrangeret en fællestur til Nordia2017 i Vejle, på samme vis, som der havde været en god tur til SILFI 2015. Formanden nævnte, at det i 4Esser har været drøftet at leje en bus til en fælles tur for alle 4 klubber. Mulighed og pris undersøges.

Ole Løfgreeen luftede tanken om at lave en handlermesse på baggrund af de gode erfaringer på TAK16.

Jan Selsmark omtalte sine erfaringer om køb og salg hos frimærkehandlere / marskandisere i Schweiz, hvor prisniveauet er højere end i Danmark. Har medlemmerne noget fornuftigt materiale, de gerne vil sælge, vil han gerne hjælpe med at få det afsat i Schweiz.

Herefter var der ikke flere indlæg, så formanden kunne afslutte generalforsamlingen med at takke for sin tid som formand og dirigenten for veludført hverv.

Dirigenten takkede for god ro og orden og erklærede derefter generalforsamlingen for afsluttet kl. 21:10.

Referatet godkendt den

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Finn Parbst, formand Niels Kristian Hansen, kasserer

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aase Bonnesen Finn Strøiman

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Niels Erik Thunbo, dirigent